KOMMISSIONENS FORORDNING (EF) Nr. 2406/98 af 6. november 1998 om ændring af Kommissionens forordning (EF) nr. 2064/97 om detaljerede ordninger for gennemførelse af Rådets forordning (EØF) nr. 4253/88 for medlemsstaternes finanskontrol af aktioner, der medfinansieres af strukturfondene
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (1), senest ændret ved forordning (EF) nr. 3193/94 (2), særlig artikel 23, stk. 1, fjerde afsnit,
under henvisning til Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene (3), og
ud fra følgende betragtninger:
ifølge artikel 8 i forordning (EF) nr. 2064/97 skal medlemsstaterne på tidspunktet for afslutning af en interventionsform forelægge Kommissionen en erklæring, som er udarbejdet af en person eller et organ, der udøver sin funktion uafhængigt af den ansvarlige tjeneste; denne erklæring skal resumere konklusionerne af de kontrolundersøgelser, der er foretaget i de foregående år, og indeholde en generel konklusion, hvad angår gyldigheden af anmodningen om endelig betaling og retsmæssigheden og korrektheden af de transaktioner, der ligger til grund for den endelige udgiftsanmeldelse;
ifølge artikel 17 i forordning (EF) nr. 2064/97 anvendes artikel 8 fra den 1. januar 1998;
nogle interventionsformer fra den foregående programmeringsperiode (1989-1993) er endnu ikke afsluttet, og nogle interventionsformer fra den igangværende programmeringsperiode, der kun omfatter de første tre år, skal nu afsluttes;
forelæggelsen af den i artikel 8, stk. 1, omhandlede erklæring på tidspunktet for afslutningen af disse interventionsformer kan udgøre et alvorligt problem i de tilfælde, hvor den tjeneste eller person, der er overdraget den uafhængige kontrolfunktion, ikke har været ansvarlig for den kontrol, der er foretaget af disse interventionsformer -
UDSTEDT FØLGENDE FORORDNING:
Artikel 1
I artikel 17 i forordning (EF) nr. 2064/97 indsættes følgende som tredje afsnit:
»Artikel 8, stk. 1, behøver dog ikke anvendes fra 1. januar 1998 på interventionsformer, for hvilke den første afgørelse om at yde støtte fastsætter slutdatoen for Fællesskabets forpligtelser og nationale forpligtelser til før 1. januar 1997.«.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. november 1998.